læge
Læge, person, der som cand.med. har bestået den lægevidenskabelige kandidateksamen (se lægeuddannelse) og har aflagt lægeløftet.
Danmarks ca. 25.000 læger (2010), der er organiseret i Lægeforeningen (se lægefaglige organisationer), fordeler sig med ca. 9200 i Foreningen af Speciallæger, ca. 10.300 i Foreningen af Yngre Læger og ca. 4900 i Praktiserende Lægers Organisation, se alment praktiserende læge.
Foreningen af Speciallægers medlemmer inkluderer ca. 5700 fastansatte overlæger og cheflæger med ledende funktion på sygehuse og andre institutioner, ca. 200 fastansatte medicinske universitetslærere, ca. 1100 heltidspraktiserende speciallæger, ca. 30 fastansatte embedslæger og ca. 40 fastansatte militærlæger (se militærlægevæsen).
Foreningen af Yngre Lægers medlemmer fungerer på sygehuse som reservelæger med 1-3 års ansættelse, 1. reservelæger med 5 års ansættelse eller som fastansatte sygehus- eller afdelingslæger med ledelsesstatus under afdelingens overlæge. Mange 1. reservelæger og afdelingslæger er speciallæger. Se også lægekonsulent.